Diari Oficial de la Generalitat Valenciana


Sumari del DOGV 7200, del 27-01-2014 (2014/631)

RESOLUCIÓ de 20 de gener de 2014, de la Direcció General de Formació Professional i Ensenyances de Règim Especial, per la qual s'establix el calendari i el procés d'inscripció i matriculació per a la realització de la prova de certificació dels nivells del Marc Comú Europeu de Referència per a les Llengües (MCER) dels ensenyaments d'idiomes de règim especial en les escoles oficials d'idiomes de la Comunitat Valenciana, corresponent al curs acadèmic 2013-2014.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7200

Data del DOGV
:   27-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/631


Data del document
:   20-01-2014

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * examen

RESOLUCIÓ de 20 de gener de 2014, de la Direcció General de Formació Professional i Ensenyances de Règim Especial, per la qual s'establix el calendari i el procés d'inscripció i matriculació per a la realització de la prova de certificació dels nivells del Marc Comú Europeu de Referència per a les Llengües (MCER) dels ensenyaments d'idiomes de règim especial en les escoles oficials d'idiomes de la Comunitat Valenciana, corresponent al curs acadèmic 2013-2014. [2014/631]  
Els articles 11.1, 15.1 i 19.1 del Decret 155/2007, de 21 de setembre, del Consell, pel qual es regulen els ensenyaments d'idiomes de règim especial a la Comunitat Valenciana i s'establix el currículum de nivell bàsic i de nivell intermedi (DOCV 24.09.2007), establixen que per a l'obtenció del Certificat de Nivell Bàsic (nivell A2 del MCER), de Nivell Intermedi (nivell B1 del MCER) i de Nivell Avançat (nivell B2 del MCER) s'haurà de superar la prova de certificació dels ensenyaments d'idiomes de règim especial, regulada en l'Orde de 10 de març de 2008, de la Conselleria d'Educació, per la qual es regula la prova de certificació dels ensenyaments d'idiomes de règim especial a la Comunitat Valenciana (DOCV 26.03.2008).  
L'article 3.4 de l'Orde de 31 de gener de 2008, de la Conselleria d'Educació, per la qual es regula l'avaluació i promoció dels ensenyaments d'idiomes de règim especial a la Comunitat Valenciana (DOCV 19.02.2008), establix que, en finalitzar l'últim curs dels diferents nivells en què siga necessària la superació de la prova de certificació, l'alumne o alumna podrà realitzar la mencionada prova.  
L'article 14 de l'Orde 87/2013 de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana, diu que, respecte a la prova de certificació, el referent normatiu és el determinat en l'Orde de 10 de març de 2008, de la Conselleria d'Educació, per la qual es regula la prova de certificació a la Comunitat Valenciana (DOCV 26.03.2008), amb les excepcions exposades en esta orde.  
Així mateix, a la disposició final primera de l'Orde 87/2013 de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana, s'afig la disposició addicional única a l'Orde de 10 de març de 2008, on indica que totes les referències a postnivells bàsic (A2), intermedi (B1) i avançat (B2) s'hauran d'aplicar a tots els nivells previstos en el Marc Comú Europeu de Referència (MCER), incloent-hi els nivells C1 i C2.   
Per mitjà de la Resolució de 23 d'octubre de 2013, del director general de Formació Professional i Ensenyances de règim especial, van ser nomenats els membres de la comissió coordinadora de la prova de certificació del curs acadèmic 2013-2014 (DOCV 06.11.2013).   
Per tot això, en virtut de les competències que m'atribuïx el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, resolc:  
  
Primer. Calendari de realització de la prova de certificació de les escoles oficials d'idiomes de la Comunitat Valenciana  
Una vegada constituïda la comissió coordinadora, per la Resolució de 23 d'octubre de 2013 (DOCV 06.11.2013), i reunida el dia 8 de gener de 2014, va acordar aprovar el calendari de realització de la prova de certificació del curs acadèmic 2013-2014 que s'adjunta com a annex únic en esta resolució.  
Una vegada impartides les 120 hores lectives, en els cursos dels diferents nivells en què siga necessària la superació de la prova de certificació, la direcció d'estudis podrà determinar el calendari de realització de la destresa d'expressió oral. Es tindrà en compte, a l'hora d'organitzar la realització de la destresa oral, donar prioritat a l'inici de la realització dels idiomes valencià i anglés.  
  
Segon. Condicions generals  
1. De conformitat amb el que disposa la normativa vigent, per a inscriure's en la prova de certificació, serà requisit imprescindible tindre setze anys complits l'any natural en què se realitze la prova.  
2. La matriculació en la prova de certificació no exigirà haver cursat ensenyances prèvies en les escoles oficials d'idiomes.   
3. Estar matriculat en una escola oficial d'idiomes no suposa la inscripció automàtica a la prova de certificació en els cursos que siga necessària la seua superació (segons cursos dels nivells A2, B1 i B2, així com els nivells C1 i C2). Este alumnat haurà de formalitzar la inscripció exclusivament via telemàtica en el període que establix la present resolució.  
4. El candidat no matriculat en el curs 2013-2014 en les escoles oficials d'idiomes o aquell alumnat matriculat que desitge realitzar la prova de certificació en un nivell diferent del nivell que cursa, realitzarà la matriculació via telemàtica, i haurà d'abonar la taxa corresponent a este efecte en el període que establix la present resolució.  
  
5. L'alumnat matriculat durant el curs 2013-2014 en una determinada escola oficial d'idiomes no podrà presentar-se a la prova de certificació, en qualitat d'alumne no matriculat, en cap altra escola oficial d'idiomes de la Comunitat Valenciana en el mateix idioma o idiomes en què ja està matriculat com a alumne oficial. En el cas que l'alumne haja presentat renúncia a la seua matrícula oficial en un idioma o idiomes i esta haja sigut acceptada, podrà matricular-se en la prova de certificació del dit idioma o idiomes en qualsevol escola oficial d'idiomes de la Comunitat Valenciana com a alumne no matriculat.  
  
6. Segons la normativa vigent, els ciutadans de qualsevol nacionalitat podran matricular-se en un idioma estranger diferent de l'oficial del país en què van realitzar la seua escolarització obligatòria.  
7. Així mateix, l'alumnat matriculat en les escoles oficials d'idiomes que curse ensenyances en els primers cursos dels diferents nivells podrà presentar-se a la prova de certificació del mateix idioma que cursa, amb la renúncia prèvia condicionada a la seua matrícula oficial en el moment de formalitzar la matrícula per a la prova de certificació. En cas de superar la prova de certificació, podrà matricular-se sense preinscripció en el següent nivell. En cas de no superar-la, podrà realitzar la prova de la convocatòria extraordinària del curs vigent.  
8. Esta renúncia condicionada s'aplicarà també a l'alumnat que, matriculat en l'últim curs dels nivells en què siga necessària la superació de la prova de certificació, desitge presentar-se a esta en un nivell superior diferent del matriculat. En cas de superar la prova de certificació, podrà matricular-se sense preinscripció en el següent nivell. En cas de no superar-la es matricularà del mateix curs no superat.  
  
9. L'alumnat no matriculat en l'escola oficial d'idiomes durant el curs 2013-2014 i matriculat per a realitzar la prova de certificació podrà ser reubicat per a realitzar-la en una altra seu diferent de la sol·licitada, en funció dels recursos, tant humans com d'aforament de la seu sol·licitada inicialment, atenent els criteris següents:  
  
- Província de residència en la Comunitat Valenciana  
- Data i hora exacta de matriculació  
- Major proximitat a la seu sol·licitada  
- Província sol·licitada  
En cada escola oficial d'idiomes es podrà consultar el llistat d'alumnat matriculat en la prova de certificació, així com la seu adscrita a cada un dels candidats, en cas d'haver sigut reubicat.  
  
Tercer. Alumnat matriculat en les escoles oficials d'idiomes de la Comunitat Valenciana durant el curs acadèmic 2013-2014  
  
1. L'alumnat que, al llarg del curs acadèmic 2013-2014, estiga matriculat en les escoles oficials d'idiomes de la Comunitat Valenciana en l'últim curs de nivell bàsic, en l'últim curs de nivell intermedi, en l'últim curs de nivell avançat o en els nivells C1 o C2, podrà inscriure's per a realitzar la prova de certificació corresponent en l'escola oficial d'idiomes on cursa els seus estudis; tot això, a excepció de l'alumnat que, acollint-se al que disposa l'article 9 de l'Orde de 31 de gener de 2008, de la Conselleria d'Educació, per la qual es regula l'avaluació i promoció dels ensenyaments d'idiomes de règim especial a la Comunitat Valenciana, haja renunciat a la matrícula.  
2. El període perquè este alumnat s'inscriga en la prova de certificació comprendrà des de les 09.00 hores del dia 17 de febrer fins a les 15.00 hores del dia 28 de febrer de 2014.   
3. Finalitzat el termini d'inscripció, les escoles oficials d'idiomes de la Comunitat Valenciana faran públiques les llistes de l'alumnat inscrit en la prova de certificació el dia 28 de febrer de 2014. Els candidats exclosos disposaran d'un termini de deu dies hàbils per a poder esmenar la causa que haja motivat la seua exclusió. Així mateix, aquells candidats que hagen detectat errors en les seues dades hauran de comunicar-ho a la secretaria del centre per escrit en el mateix termini, per a la seua esmena. Les reclamacions, si és el cas, es dirigiran al director o directora de l'escola oficial d'idiomes corresponent.  
4. Esmenats els possibles errors i exposades en el tauler d'anuncis les llistes definitives de l'alumnat inscrit en la prova de certificació, les escoles oficials d'idiomes, amb anterioritat al dia 28 de març de 2014, traslladaran, en suport digital, al Servici d'Ensenyances de Règim Especial de la Direcció General de Formació Professional i Ensenyances de Règim Especial, un informe estadístic amb el nombre d'alumnat inscrit per idioma i nivell.   
  
Quart. Alumnat no matriculat en les escoles oficials d'idiomes de la Comunitat Valenciana durant el curs acadèmic 2013-2014 o que ha efectuat renúncia de matrícula  
1. Per a poder matricular-se en la prova de certificació, l'alumnat no matriculat en les escoles oficials d'idiomes o que ha renunciat a la matrícula haurà de realitzar la matrícula exclusivament via telemàtica, i presentar necessàriament en la secretaria de l'escola oficial d'idiomes, a partir del dia següent de la formalització on-line del procediment, el justificant de pagament bancari junt amb la documentació sol·licitada perquè, d'esta manera, quede formalitzada la matrícula.   
  
2. El període de matriculació d'este alumnat en la prova de certificació comprendrà des de les 09.00 hores del dia 4 de febrer fins a les 15.00 hores del 14 de febrer de 2014.  
3. Finalitzat el termini de matriculació, les escoles oficials d'idiomes faran públiques les llistes de l'alumnat matriculat en la prova de certificació. Els candidats exclosos disposaran d'un termini de deu dies hàbils per a poder esmenar la causa que haja motivat la seua exclusió. Així mateix, aquells candidats que hagen detectat errors en les seues dades hauran de comunicar-ho a la secretaria del centre per escrit en el mateix termini, per a la seua esmena. Les reclamacions, si és el cas, es dirigiran al director o directora de l'escola oficial d'idiomes corresponent.  
4. Esmenats els possibles errors i exposats en els taulers d'anuncis els llistats definitius de l'alumnat matriculat en la prova de certificació, les escoles oficials d'idiomes, amb anterioritat al dia 28 de març de 2014, traslladaran en suport digital, al Servici d'Ensenyances de Règim Especial de la Direcció General de Formació Professional i Ensenyances de Règim Especial, un informe estadístic amb el nombre d'alumnat matriculat per idioma i nivell.  
  
Cinqué. Alumnat inscrit en els cursos presencials d'anglés (nivells A2, B1 i B2) adreçats al professorat d'ensenyances no universitàries, en exercici en centres sostinguts amb fons públics  
1. El període perquè este alumnat s'inscriga en la prova de certificació comprendrà des de les 09.00 hores del dia 17 de febrer fins les 15.00 hores del dia 28 de febrer de 2014.   
2. Este alumnat realitzarà, per a formalitzar la seua inscripció en les proves de certificació, el mateix procediment descrit en el punt tercer (apartats 2 i 3) de la present resolució.  
3. Este alumnat, considerat oficial a l'efecte de presentació a la prova de certificació durant el curs 2013-2014, tant si supera la prova de certificació com si no, no té garantida plaça escolar al curs següent. Per a optar a esta, podrà accedir a matricular-se en la fase de preinscripció ordinària de les escoles oficials d'idiomes, o bé en les distintes convocatòries del Servici de Formació del Professorat.  
  
Sisé. Documentació a aportar per l'alumnat no matriculat  
Una vegada realitzada la matrícula via telemàtica, per a formalitzar-la definitivament, a més del justificant del pagament del banc, és imprescindible entregar en la secretaria de l'escola oficial d'idiomes, en el termini de 15 dies, la documentació següent:  
Matrícula ordinària:   
- Fotocòpia compulsada del DNI, NIE o passaport.  
- Dos fotografies de format carnet.  
Matrícula extraordinària:  
- Fotocòpia compulsada del títol de família nombrosa.  
- Víctimes de violència de gènere: resolució judicial o administrativa.  
- Discapacitat: certificat oficial expedit per l'òrgan competent (Benestar Social).  
- Víctimes de terrorisme (acreditat pel ministeri amb competències en esta matèria).  
- Altres (amb la corresponent acreditació oficial).  
Alumnat estranger:  
- Certificat oficial, o a falta d'això, declaració jurada en la qual s'acredite la llengua en què va realitzar la seua escolarització obligatòria.  
Espanyol per a estrangers:  
- Acreditació oficial que demostre que l'idioma oficial del seu país no és l'espanyol.  
  
Seté. Alumnat de That's English!  
1. L'alumnat matriculat en el mòdul 4 del pla 11 de That's English podrà inscriure's per a la realització de la prova de certificació de nivell bàsic si ha superat el dit mòdul; de la mateixa manera, l'alumnat matriculat en el mòdul 9 del Pla 08 de That's English podrà inscriure's per a la realització de la prova de certificació de nivell intermedi, en cas d'haver superat el dit mòdul.   
2. Per a facilitar que este alumnat puga presentar-se a la prova de certificació corresponent al curs acadèmic 2013-2014, l'última avaluació (de la segona convocatòria) es realitzarà amb anterioritat a l'inici de la realització de la prova de certificació de nivell bàsic i de nivell intermedi respectivament.   
3. El període d'inscripció, exclusivament via telemàtica, per a este alumnat serà des de les 09.00 hores del 19 de maig fins a les 15.00 hores del 21 de maig de 2014.  
  
Huité. Alumnat de prova homologada  
Cada escola oficial d'idiomes obrirà un termini, amb anterioritat al 18 d'abril de 2014, per a la matrícula de la prova de certificació, en atenció a l'alumnat que acredite haver participat en la prova homologada i haja obtingut qualificació de no apte en l'idioma o idiomes a què s'haja presentat durant el curs acadèmic 2013-2014. La mencionada prova homologada la regula l'Orde 20/2011, de 24 d'octubre, de la Conselleria d'Educació, Formació i Ocupació, per la qual es regulen les proves homologades per a l'obtenció del certificat de nivell bàsic de les llengües alemanya, francesa, anglesa i italiana, cursades per l'alumnat d'Educació Secundària i Formació Professional de la Comunitat Valenciana (DOCV 08.11.2011).  
  
Nové. Alumnat amb necessitats educatives especials  
Per a adaptar la duració i les condicions de realització de la prova de certificació a les característiques de l'alumnat amb necessitats educatives especials, este alumnat haurà d'acreditar, en el mateix moment d'efectuar la inscripció o la matrícula, el grau de la seua discapacitat per mitjà d'un certificat acreditatiu expedit per l'administració competent i sol·licitar expressament el tipus d'adaptació que necessita, tal com indica l'article 13 de l'Orde de 10 de març de 2008, de la Conselleria d'Educació.  
Una vegada estudiades les sol·licituds i la documentació aportada, seran comunicades les adaptacions autoritzades, si és procedent, a cada escola oficial d'idiomes en què realitzarà la prova de certificació.   
  
València, 20 de gener de 2014.- El director general de Formació Professional i Ensenyances de Règim Especial: Marcial Díaz Garrigues.